ÅRSBERETNING FOR HOVEDSTYRET TFL 2024

Styret har bestått av:
Leder:				Kjell Bernstrøm
Nestleder:			Ellen Andreassen
Økonomileder			Solveig Trollnes
Sekretær:			Hege Kjelvik
Leder Orienteringsgruppa:	Mayna Nossen
Leder Skigruppa;		Trond Andersen
Leder Turgruppa:		Ingrid Solheim
Leder Budalsvika gruppa:	Einar Skontorp
Leder Ertehyttegruppa:	Ingebjørg Samuelsson
Leder Vedlikeholdsgruppa:	Kai Nilsen
Leder Skianlegg gruppa:	Trond Brandvold
Leder Løypegruppa:		Morten Skadsem

DRIFTSÅRET 2024:
TFL hadde pr 31.12.24 totalt 1147 medlemmer. Av disse er 882 medlemmer i DNT,
herav 75 medlemmer i Barnas Turlag.
Årsmøte 2024 ble avholdt på Ertehytta 5. mars med 40 stemmeberettigede medlemmer til stede. 
Hovedstyret har avholdt 13 styremøter, og gruppene har avholdt møter internt.

4. februar og 1. september:	Kom deg ut dagen – Barnas Turlag
7.april: TFL-dagen, Styret + grupper.
TFL/DNT har vært representert på Fritidsmessa i Halden Arena 10.april, Haldendagen i Halden sentrum 8. juni, og Idrettens dag i Halden arena 14. september. 
«Torget» - informasjonsdager for studenter på Høgskolen, Remmen – 20. og 21. august.
Grunneiermøte ble avholdt 28 mai med 7 grunneiere til stede.
Førstehjelpskurs med opplæring av hjertestarter ble arrangert på Ertehytta 16 oktober med 18 deltakere.
10. desember kunne vi gjøre litt stas på tillitsvalgte med julemat, kake og kaffe. 36 av dem hadde anledning denne kvelden.

Organisasjonsendring TFL/DNT
En viktig milepæl for TFL inntraff i 1983, da vi inngikk en samarbeidsavtale med Den Norske Turistforening (DNT).  Vi ble medlemsforening i DNT fra 2011.
I 2024 oppsto imidlertid en situasjon hvor DNT og TFL måtte etablere nye retningslinjer for organiseringen av samarbeidet. Utfordringen var at Tistedalen Friluftslag var registrert under samme organisasjonsnummer både som idrettslag under Norges Idrettsforbund (NIF) og som medlemsforening under DNT. Dette betydde at TFL hadde ett styre som opererte på vegne av begge disse organisasjonene. Inntil nylig hadde denne organiseringen vært formålstjenlig og uproblematisk, men som følge av nye krav og retningslinjer i regelverk om å søke støtte fra diverse tilskuddsordninger, ble vi nødt til å revurdere lagets organisatoriske tilknytning. Første møte med DNT i denne saken ble avholdt på Ertehytta i april måned. Vi trodde vel etter dette møtet at vi skulle få til en ordning som gjorde at vi kunne fortsette som tidligere, men flere måneder og møter senere så vi at dette ikke ble mulig. Info ble sendt ut til alle våre medlemmer i desember 2024 og infomøte om saken ble avholdt den 14 januar 2025. Arbeidet er nå er godt i gang og endringen vil skje i løpet av 2025. 
Prosjekt Prestebakkefjella.
Etter henvendelse fra Østfold Skogselskap i 2023, ble det i 2024 opprettet en prosjektgruppe bestående av medlemmer fra TFL og Idd sportsklubb. 
Det er et veldig stort prosjekt som vil gå over flere år, med universell tilgang til Kalvøya, ca 20km med oppgradering og nyetablering av stier, oppgradering av 4 gapahuker med sikret bålplass og Stanghytta som ubetjent DNT-hytte for utleie. 
Prosjektet er delt opp i mindre delprosjekt. I første omgang er det omskilting av etablerte stier og etablering av ny sti fra Blanketjern til Kornsjø.
Det forutsetter nye kontrakter med berørte grunneiere utover Østfold Skogselskap. I løpet av 2024 har styret i TFL erkjent av vi ikke kommer utenom endring av vår avtale med DNT. 
Prosjekt Prestebakkefjella er å anse som et DNT prosjekt med T-merking på skilt og DNT utleiehytte. Vi vet foreløpig ikke hva endelig løsning blir, men kontrakter med grunneiere vil inneholde en klausul med mulighet for overføring til ny organisasjon.
Det er søkt og bevilget midler til deler av prosjektet fra Sparebank1stiftelsen Halden. Disse vil utbetales fortløpende når jobben er gjort. Prosjektgruppa tar sikte på å gjennomføre oppgaver allerede i 2025.
Når prosjektet er ferdig, vil det bli et kjempeflott tilskudd til friluftslivet i Halden kommune.

Orienteringsgruppa – Turorientering - Ertetrimmen
Vi har fortsatt noen aktive o-løpere i TFL. Den aller ivrigste er Liv Inger Prangerød som har deltatt i mange løp gjennom sesongen. Også i NM og VM for veteraner med veldig gode resultater!
Ellers har vi hatt deltakere i Geilo 4-dagers, Halden O-meeting og Atomens treningsløp.
O-gruppa har også organisert renhold av treningsanlegg på Ertehytta, og bidratt til utvendig beisning av bygningene. 
De har også organisert «Trivselskvelder» på Ertehytta 1 torsdagskveld i måneden sist vinter og utover høsten. Flott tiltak med god oppslutning!

Turorientering er fortsatt meget populært. Til sammen har 282 personer deltatt. Er ikke registrert pr klubb lenger, men mange av disse er TFL medlemmer. 32 personer hadde vært innom samtlige 102 poster! Hans har laget 102 nye postmarkører for bruk i 2025.

Ertetrimmen har blitt arrangert 15 ganger i perioden april til september, med ferieopphold hele juli og delvis i august. Antall deltagere er synkende, men totalt 99 deltok i 2024, mot 184 i 2023. Sparebank1Østfold Akershus sponser dette arrangementet og ønsker at det fortsetter.
Mayna og Hans Nossen har lagt stor innsats i markedsføring og gjennomføring også i 2024!

Ski og trimgruppa
Skigruppa har hatt organisert trening 2 ganger i uka fra januar til slutten av april, og gjennom høsten fra september. De som har deltatt er i aldersgruppa 7-12år. 2 av våre tidligere ungdomsløpere, Agnes Andersen og Elina Ugland har bidratt som trenere. Veldig populært!
Gode snøforhold gjorde det mulig å arrangere 6 Telenorkarusell-renn for barn med 75 barn som deltok.
11. februar var Barnas Skileker på besøk i Skianlegget der 100 unger i alderen 3-12år deltok.
Ifølge resultater kan vi registrere at til sammen 11 TFL-løpere har stilt til start i 4 ulike skirenn.
Skigruppa har hatt 2 trening/miljøsamlinger for lagets unge skiløpere, til Torsetlia Fjellstue og i Skianlegget.
Besøk på barneskoler med tilbud om prøving av rulleski, har resultert i god rekruttering.

Turgruppa
Turgruppa har gjennomført 15 fellesturer i Halden og omegn gjennom året. Dessuten seniortur til Smuksjøseter i Rondane med 28 deltakere.
Tradisjonen tro har de også arrangert Opptur for 8-klassinger på Risum, og bidratt på Ertemarka rundt. 
Også en del møter og samarbeid med øvrige DNT-foreninger i Østfold og Østfold Fylkeskommune.
Gjennom høsten -24 har de planlagt Friluftslivets år 2025 i samarbeid med Halden kommune, Gimle IF, HSK og Idd Sportsklubb.

Barnas Turlag 
Barnas Turlag har deltatt på 7 arrangement gjennom året. Noen i samarbeid med andre. Størst deltagelse naturlig nok på Nissesøndagen 8 desember der 90 barn deltok. Innleid Turbo-kostyme i full størrelse skapte skikkelig begeistring!

Budalsvika - Ertekroken
Det er registrert 250 overnattinger på Budalsvika. Alle gjester har oppført seg bra. Dugnad vår og høst med vedhogst og skifte av kledning på hyttas nordvegg. 
Ann Kristin Dahl Fosby er ansvarlig for utleie av Ertekroken. 117 gjester har overnattet i løpet av året.
Det er byttet til større vindu på hemsen. 



Ertehyttegruppa
Hytta har vært utleid 22 ganger. 
Ellers åpent som vanlig søndager og torsdagskvelder i vinter/høst sesongen. Bra besøk på søndager, men tydeligvis litt væravhengig.
Gruppa har jevnlig dugnader i forkant av utleiesesong og sesongoppstart i september.

Vedlikeholdsgruppa
Gruppa har bistått Electrix As i gjennomføring av det store led-lys prosjektet i lysløypa. 70 stolper er byttet pga råte, lysarmaturer er byttet og ny Ex-kabel trukket. 
Byttet utgangsdør til herregarderoben og den store peisestua. Her viste det seg at grunnsvilla var angrepet av råte. Det førte til ekstra arbeid og kostnader.
Lagt nytt avløpsrør fra damegarderoben og ellers vanlig vedlikeholdsarbeid.
Rydding langs lysløypa har gitt mye jobb med kapping, kløyving og stabling av ved.

Skianleggruppa
Etter lang kuldeperiode på sluttet av 2023, hadde de en del snø i anlegget til jul. Startet ny snøproduksjon fra nyttår og fikk i tillegg hjelp fra oven med mye natursnø. Ekstra lang og god snøsesong denne vinteren, men skiftende vær og temperatur gir likevel en utfordring for løypepreparering.
Anlegget ble benyttet til TFL-dagen, Halden O-meeting (tidligere Vårspretten), sykkelritt vår og høst og Ertetrimmen.
Økende bruk av trimrommet for TFLs medlemmer.
Mye vedlikehold også om sommeren. Har fått hjelp fra kommunen med kantklipping.
Ny kuldeperiode i november med oppstart av snøproduksjon, men dessverre altfor kortvarig.

Løypegruppa
Grunnet mye natursnø startet året med kjøring av skiløyper i lysløypa og innover Siljedalen.
Gruppa har vedlikeholdt stier med rydding av vegetasjon, reparert og lagd nye klopper, oppgradert skilting og trefelling langs lysløypa og Vinterveien.
Hallevägen er ferdigstilt. Siste vippeskilt i Fuglesangskogen og skilt ved jernbanestasjonen i Halden er på plass.

Økonomi
Økonomien i laget er god og bærekraftig, og vi hadde ca 1,2 mill på bok pr 31.12.2024. Av dette utgjør ca kr. 180.000 inntekter for 2025, men som er forskuddsutbetalt i 2024. 
Året som helhet ga oss et overskudd på kr 180.741.

Vårt store prosjekt i 2024 har vært utskifting av 70 stolper og omlegging til Ledlys i lysløypa på 185 stolper. Et prosjekt på nesten 3 mill. Electrix AS hadde ansvar for hele jobben, og gjorde en god jobb.  Dette ble mulig med Spillemidler på kr 1.293.000 og kr 269.000 fra «Grønt lys for idretten» som er et prosjekt for strømbesparende tiltak i idrettslag i Viken Idrettskrets.. Og ikke minst støtte fra Sparebank1stiftelsen Halden og Berg Sparebank med til sammen kr 550.000. Momsrefusjon 
kr 532.251 utbetales i 2025. Totale tilskudd kr. 2.644.251. Dugnad og administrasjon var kostnadsberegna til kr.404.391. Vi budsjetterte med kr 70.000 i egenkapital, men har bare benytta 
kr. 29.275.

Snøproduksjon resulterer i store strømutgifter. Vi er avhengig av å produsere snø når det er kulde. Noen ganger i november eller desember, andre ganger i januar eller februar. Da kan vi ikke ta hensyn til strømprisene. Vi har fått støtte fra både Sparebank1stiftelsen Halden og Berg Sparebank til snøproduksjon i Skianlegget med til sammen kr. 150.000 skisesongen 2023/24. Det er alltid vanskelig å forhåndskalkulere med utgifter til snøproduksjon og utkjøring av snø til løypetrassén. Ut fra fjorårets forbruk kalkulerte vi med kr 100.000 til utkjøring av snøen. Halden kommune stiller med maskiner og mannskap, og TFL betaler lønn for jobben. Ut over dette får vi ingen støtte fra Halden kommune. Tilskuddet fra bankene utbetales i etterkant ved dokumentasjon av utgiftene. 

«Opptur» tilskudd fra Viken fylkeskommune med kr 20.000 til dekning av buss for ungdomsskoleelever på dagstur.
I 2023 satte vi opp skilt med «Frivillig Parkeringsavgift» på kr. 20 på parkeringsplassen på Ertemoen. Vi har store utgifter til vedlikehold, brøyting og strøing. Det har i 2024 gitt kr 8.800 i inntekt.
Vi har hatt løpende avtale med Sørby utleie gjennom flere år, hvor vi får låne maskiner og utstyr gratis inntil kr 50.000 pr år.
TFL har deltatt på tre betalte dugnader; Uddaspelet, Grenserittet og By the Border. Vi fikk ikke oppgjør fra «By the Border». Firmaet gikk konkurs og vi tapte dessverre ca kr.25.000. 
Vi tjente kr 17.000 på Uddaspelet og Grenserittet til sammen.
Vi har fått støtte fra Sparebankstiftelsen DNB og DNT til aktivitet på Hallevâgen/Budalsvika for to skoleklasser.
Må virkelig gi en kjempestor honnør til våre lokale bankinstitusjoner; Sparebank1stiftelsen Halden, Berg sparebank og Sparebank1 Østfold Akershus.
Vi leser ukentlig i avisa om utallige små og store prosjekter i Halden de støtter økonomisk.
Uten disse gavene hadde det vært vanskelig å finansiere aktiviteter og anlegg. 

Disse har gitt oss små og store bidrag i 2024:
Sparebank1 Østfold Akershus
Sparebank1stiftelsen Halden
Berg Sparebank
Sparebankstiftelsen DNB
Den Norske Turistforening
Østfold fylkeskommune
Kulturmidler gjennom Idrettsrådet
Lokale aktivitetsmidler (LAM)
Sponsorer
Gaver fra privatpersoner

Vi vil til slutt rette stor takk til alle våre medlemmer og minst våre tillitsvalgte, som bruker sin fritid for å tilrettelegge aktiviteter og vedlikehold av våre anlegg.
Vi takker selvfølgelig også våre små og store sponsorer, bidragsytere og grunneiere for godt samarbeid gjennom året!

For Hovedstyret
Hege Kjelvik, sekretær.






